
Forord

Hverdagsondskap er, som ordet sier, ondskap som rammer oss i hverdagen. I utgangspunktet handler ondskap om å ønske andre mennesker motgang eller smerte, eller å skade dem på en eller annen måte. Men ondskap handler også om å øke egen verdi og egen makt på bekostning av andre. Enkelte kan skade andre mer eller mindre bevisst, samtidig som de tar i bruk forsvarsmekanismer som hindrer eller reduserer evnen til å ha dårlig samvittighet. Mens noen menneskelige egenskaper og faktorer er betydelig overrepresentert når det gjelder hvem som står bak denne hverdagsondskapen, så fører andre menneskelige egenskaper og situasjoner til økt risiko for å bli rammet av hverdagsondskap.

Dorthe Birkmose (2024) skiller i boka «Når gode mennesker handler ondt» mellom tre former for ondskap. Når vi opphøyer oss selv og ser på oss selv som gode mennesker som er satt til å rydde opp i det vi definerer som andre menneskers umoral, så kalles det for idealistisk ondskap. Når vi først og fremst tenker på oss selv, og de gode følelsene det skaper i oss selv når vi tror at vi hjelper andre, så kalles det for egoistisk ondskap. Og når vi ikke tenker over hvordan våre handlinger kan ramme andre og påføre andre smerte, så kalles det for tankeløs ondskap.

Hverdagsondskap er i de fleste tilfeller skjult. Det at den er skjult betyr at den ikke er synlig for folk flest, den er som regel ikke fysisk, den er diffus, og den kan være vanskelig å sette ord på. I de fleste tilfellene er det psykisk trakassering i forskjellige former. Det at ondskapen er skjult gjør at de som blir rammet ofte blir stående helt alene, uten støtte eller sympati fra noe hold. Og det er dette som kanskje er det vondeste og mest skadelige for ofrene av hverdagsondskap. Det at den er skjult på denne måten rammer ofrene dobbelt. Ikke nok med at man blir utsatt for et overgrep, overgriperne går i tillegg fri, og utenforstående har ikke registrert at det har foregått noe overgrep, eller de er ikke enig i at det har vært et overgrep.

Birkmose skriver at det er en dobbel krenkelse først å bli krenket og deretter ikke få medhold i at man er utsatt for en krenkelse. Hvis man krenkes igjen og igjen, øker faren for at man lærer seg at man må avfinne seg med krenkelsene, og hvis krenkelsene skjer systematisk over tid, så kan man begynne å tro at man ikke har fortjent bedre.

I mange tilfeller skjuler ondskapen seg bak å skulle representere det gode. Denne ondskapen blir skjult gjennom gruppemekanismer og maktmekanismer. Forskning viser at gruppemekanismer og maktmekanismer fører med seg en helt avgjørende egenskap for at hverdagsondskap skal kunne finne sted – mangel på evnen til å kunne identifisere seg med andre, og dermed også mangel på empati og innlevelse. Det betyr at den også i de fleste tilfellene går ut over mennesker eller enkeltindivid med lite makt og status, mennesker det er liten risiko å tråkke på.

Når vi oppfører oss dårlig mot andre og opphøyer oss selv så benytter vi oss av hersketeknikker. Det finnes en rekke hersketeknikker, jeg har valgt å belyse femten av dem. Maktovergrep er vanlig og foregår i mange sammenhenger. Det er ti faktorer som er til stede og kan påvirke oss til å begå maktovergrep gjennom maktarroganse, når vi selv befinner oss i en posisjon hvor vi har makt.

Makt og gruppemekanismer kan føre til hverdagsondskap, men også enkeltmennesker med mangelfull empatiutvikling vil stå bak mye hverdagsondskap. Vi kaller dem gjerne for narsissister eller psykopater, eller mennesker med klare psykopatiske trekk. Mennesker med uheldige personlighetstrekk står bak en rekke overgrep, og de påvirker alle oss andre også til å bidra, både aktivt og passivt. På den måten forsterker helt vanlige mennesker også overgrepene – påvirket av både instinkt og feighet.

Denne boka vil ikke hindre overgrep, kanskje ikke så mye som et eneste et. Ondskap blir ikke borte – får den oppmerksomhet så finner den bare andre måter å skjule seg på. Vi vil la oss manipulere til å bidra til overgrep, vi vil benekte at det har skjedd, og vi vil rettferdiggjøre den ondskapen som vi eventuelt bidrar til – akkurat som tidligere. Denne boka er til de som har vært utsatt for hverdagsondskap, det er en trøst i å kunne lese om mekanismene som har rammet oss – det å forstå.

Carl-Erik Grenness (2004) skriver i boka «Hva er psykologi» at i en viss forstand er vi alle psykologer, og at psykologisk kunnskap er nødvendig for at vi skal kunne fungere normalt i samspill med andre mennesker. Problemet er at så mye av hva vi tror å vite gjennom det å være «naturlige psykologer», stort sett er feilaktig, skriver han.

Grenness skriver: «Man kunne tro at feilaktige oppfatninger av psykologiske temaer skyldes mangel på utdannelse. Her kan det virke som om det er tvert om – at høyere utdannelse hindrer forståelsen av hva psykologi handler om».

Heinz Leymann skriver (1987) at vi mennesker egentlig er noen merkelige vesener: «Ingen andre biologiske arter gjør så mye ondt mot hverandre. Denne egenskapen kommer vi alltid til å bære med oss. Men vi kan lære selvbeherskelse og å følge tusen år gamle morallover».

Mye tyder altså på at makt og status reduserer evnen til å håndtere hverdagssituasjoner på en god måte i forhold til andre – i betydelig grad. Alle overgripere har en felles frykt – oppmerksomhet – og det gjelder også for de som utøver psykisk vold. Det finnes utallige mekanismer for å skjule og rettferdiggjøre hverdagsondskap. Det er det denne boka skal avdekke – mekanismene for å skjule og rettferdiggjøre hverdagsondskapen.

Hverdagsondskap er styrt av en rekke mekanismer, og vi kan, i hvert fall til en viss grad, bruke alle spørreordene for å se nærmere på de viktigste.


1.Hva er forutsetningen? Makt

2.Hvilke virkemidler? Hersketeknikker

3.Hvordan utføres det? Maktarroganse

4.Hvorfor skjer det? Velvære

5.Hvem utfører det? Egoistene

6.Hvor? Over alt.

7.Når? Hele tiden.




Makt

Makt er forutsetningen for utøvelse av hverdagsondskap.

Diskriminering, trakassering og nedvurdering av andre foregår stort sett alltid, nærmest uten unntak, gjennom makt. Makt blir gjerne definert som å inneha mulighet til å få andre til å tenke, mene eller gjøre noe de ellers ikke ville tenkt, ment eller gjort (Johansen, 2017). En annen definisjon er at makt er evnen til å dra fordel av andre på tross av deres motstand (Sjøvold, 2006). Jennifer Berdahl, som er en professor i sosiologi fra Canada, hevder at det primære motivet som ligger bak all trakassering er et ønske om å beskytte ens egen sosiale status når det virker som den er truet.

Makt handler grunnleggende sett om å ha evne og mulighet til å utøve påvirkning og press for å vinne over andre. Når man skal beskrive makt, sikter man vanligvis ikke til egenskaper ved individer eller grupper, men til relasjoner mellom individer og grupper (Lasswell og Kaplan, 1950).

Man har makt når man kan påvirke andres liv gjennom å tilby eller holde tilbake tilgang på ressurser som mat, penger, kunnskap eller kjærlighet, eller sitter i en posisjon hvor man kan straffe, belønne, kontrollere eller begrense andre menneskers frihet. Således skiller man mellom positiv makt og negativ makt. Positiv makt oppstår gjennom et sterkt engasjement som skaper entusiasme hos andre som gjør at de velger å følge maktmenneskers anbefalinger. Negativ makt oppstår gjerne som følge av trusler eller tvang (Sjøvold, 2016).

Makt gir altså mulighet til å støtte, vise tillit, hjelpe og la andre vokse. Faren ved makt er imidlertid at makthaveren ikke forstår konsekvensene av å bruke sin makt, eller at makthaveren mer eller mindre bevisst misbruker den (Sjøvold, 2016).

Fredrik Engelstad (2005) skriver i boka «Hva er makt» at makt finnes i alle slags relasjoner, og at makt former livet til hver enkelt av oss. Alle stilles vi overfor maktforhold som påvirker oss på alle tenkelige måter. Mange av valgmulighetene vi står overfor i livet er påvirket av andres maktutøvelse, og når vi selv handler, utøver vi makt på forskjellige vis. I de fleste tilfellene er denne makten ubetydelig og triviell, men av og til kan slik maktutøvelse påvirke oss selv eller andre i svært stor grad. Enkelte mennesker blir tiltrukket av makt, de ønsker makt, de oppsøker makt, eller de støtter mennesker med makt. Andre mennesker igjen kan oppleve makt som både skremmende og frastøtende.

Linda Lai (2014) skriver i boka «Makt og påvirkningskraft» at forskningen på de psykologiske sidene ved makt kan deles inn i tre områder:


1.Kjennetegn ved personer som ønsker seg makt.

2.Viktige kilder til makt.

3.Hva som skjer med personer som opplever å ha makt.



En del mennesker oppnår makt gjennom en aggressiv oppførsel og gjennom å få folk til å frykte dem. Undersøkelser viser allikevel at det å fremstå som empatisk og å være sosialt dyktig er de viktigste egenskapene for å oppnå maktposisjoner og dermed få muligheten til å utøve makt, og at dette er langt viktigere egenskaper enn å være aggressive og spille på andres frykt. Mange mennesker som er flinke sosialt har stor evne til å tilpasse seg andre mennesker. Disse tilpasningene kan føre med seg egenskaper som ikke er fullt så heldige, som for eksempel feighet. Hele veien til toppen passer de på å holde seg inne med mennesker som har mer makt enn dem selv, noen ganger på bekostning av mennesker med lite makt.

Det å ha fokus på andre, er det som skal til for å oppnå makt og for å opprettholde denne makten. Det handler i hovedsak om å vise empati med andre, gi, vise takknemlighet og dele historier. Alle disse fire faktorene får andre til å føle seg vel og glade (Keltner, 2016). Men når mennesker oppnår makt, er det mange som mister fokus på andre, deres fokus blir først og fremst på seg selv.

Dacher Keltner (2016) skriver at mennesker som oppnår makt mister fokus på andre og blir dermed mindre empatiske. Maktmennesker som i utgangspunktet kom til makt gjennom å gi, slutter å dele og blir grådige. Den takknemligheten maktmenneskene viste før de fikk makt blir erstattet med uhøflig og uforskammet oppførsel. Maktmennesker som kom til makten gjennom å dele historier som skapte fellesskap, forteller nå historier som skaper avstand og forskjeller (Keltner, 2016).

Undersøkelser viser at med en gang mennesker oppnår makt, er det sannsynlig at de begynner å oppføre seg mer egoistisk, impulsivt og aggressivt, og at de har vanskeligere for å ta andre menneskers perspektiv, enn de hadde før de fikk makt. De blir mer fordomsfulle, og de mister mye av evnen til å forstå andre menneskers ønsker og behov. Dette blir kalt for maktens paradoks; de egenskapene som er aller viktigst for å oppnå makt, er de samme egenskapene som svekkes med en gang man opplever å ha makt.

Dacher Keltner (2010) skriver i boken «The compassionate instinct» at det finnes en mengde studier som viser at mange mennesker begynner å oppføre seg som de reneste psykopater så snart de opplever seg selv med makt. Når mennesker opplever makt så øker sannsynligheten for at de avbryter andre, at de ikke venter på tur, og at de ikke viser oppmerksomhet til andre som snakker. De benytter seg også i større grad av aggressive former for humor, og erter eller ydmyker venner eller kolleger på ondskapsfulle måter. De tar til seg, flørter på upassende måter, de tar større risiko, gambler, og slafser, slurper, griser og bråker når de spiser. Mange mennesker begynner rett og slett å oppføre seg usivilisert og uhøflig så snart de opplever seg selv med makt. En rekke undersøkelser viser også at mennesker fra de øvre sosiale sjiktene har lettere for å lyve, jukse, stjele, bløffe, bryte trafikkreglene og ta for seg av fellesgodene.

Dette er ikke et nytt fenomen, det er bare et godt skjult fenomen – det er ikke mange som vet at makt fungerer på denne måten. Og dette er jo nettopp et av maktmenneskers privilegier – de kan skjule kunnskap og informasjon som setter dem selv i et dårlig lys, og dra frem og fokusere på kunnskap og informasjon som setter andre i et dårlig lys. I boka «Epistemic Injustice», med undertittelen «Power and the Ethics of Knowing» (2007), påpeker filosofen Miranda Fricker nettopp dette fenomenet.

Maktmennesker har kunnskapsmakt og de har definisjonsmakt, noe Fricker kaller for identitetsmakt. Fricker (2007) skriver at maktmennesker nettopp gjennom sin identitetsmakt kan underkjenne andres kompetanse og kunnskap.

Makt øker selvtilliten, selvfølelsen og kommunikasjonsferdighetene våre, samtidig som det reduserer selvbevisstheten, selvinnsikten, selvkontrollen, og vår evne til å identifisere oss med andre. Makt reduserer altså mange av de egenskapene som er viktige i de empatiske prosessene. Allerede på 1960-tallet gjorde Robert R. Carkhuff undersøkelser som viste at de empatiske evnene minsket i takt med økningen av den akademiske og intellektuelle kompetansen i utdannelsen av omsorgsarbeidere.

Når mennesker opplever seg selv med makt, og de blir gitt muligheten til å evaluere mindre mektige mennesker, så vil mange av maktmenneskene behefte mindre mektige mennesker med en rekke feil, mangler og negative karaktertrekk.

En annen ting som kjennetegner maktmennesker er at mange maktmennesker ikke oppdaterer seg faglig når de opplever seg selv med makt. Det å beskytte egen maktbase blir for mange viktigere enn å oppdatere seg på siste nytt innenfor eget fagfelt. Det er få ting som er til større hinder for fagforståelse eller vitenskapelig fremgang enn når inkompetanse er forkledd i slips og fine stillingstitler.

Dette med å ikke ta til seg kunnskap for å beskytte sin egen identitet er noe man begynner å bli mer klar over innenfor psykologifeltet. I en banebrytende artikkel fra 2016, publisert i «Perspectives on Psychological Science» under tittelen «Homo ignorans: Deliberately choosing not to know», berører Ralph Hertwig og Christoph Engel ved Max Planck Institute nettopp dette.

Hertwig og Engel (2016) skriver at selv om vi i vesten hevder å sette pris på kunnskap, så velger allikevel folk ofte å ikke vite. De kaller i denne artikkelen dette bevisste valget om å ikke søke kunnskap eller informasjon for «deliberate ignorance» – altså at man foretar et bevisst valg om å forbli uvitende. De skriver at det å søke kunnskap og informasjon er det som er vanlig, men at psykologer har vist liten interesse for å finne ut av hvorfor noen tar bevisste valg om å forbli uvitende. Dette dreier seg ikke bare om enkeltindivider innenfor et fagfelt, det kan være hele fagfelt som velger å ikke søke kunnskap.

Det kan være flere grunner til at fagfellesskap ikke ønsker å vite, og ofte spiller følelser en stor rolle. Kunnskapen kan komme fra noen som man ikke anser som å være i en posisjon til å komme med ny kunnskap, det vil si at personen ikke er en akseptert del av fagfellesskapet. Man kan ha et ønske om å slippe å måtte ta hensyn til ny kunnskap som kan påvirke allerede foretatte valg, eller redusere verdien av det som er å anse som etablert kunnskap. Det kan også være et strategisk valg for å unngå å måtte stå til ansvar for egne beslutninger. Eller den nye kunnskapen kan medføre store personlige kostnader, sånn at det er enklere å bare late som at kunnskapen ikke eksisterer. Det å bevisst unngå ny kunnskap kan både ha en etisk og økonomisk side (se Hertwig og Engel, 2020).

Hertwig og Engel skriver avslutningsvis i artikkelen sin fra 2016 at psykologien har hatt mye fokus på menneskelig nysgjerrighet og det å stadig øke vår forståelse for hvordan verden henger sammen, men at ønsket om å ikke vite, på den annen side, ikke har fått den samme oppmerksomheten og at man mangler kunnskap rundt disse mekanismene.

Det er faktisk ikke bare sånn at noen bevisst velger å unngå det de anser som uønsket kunnskap. De kan gjøre mye for å unngå at også andre skal få innblikk i det de anser som uønsket kunnskap. Dette kan gjøres gjennom bevisst ignorering eller latterliggjøring av den eller de som presenterer ny kunnskap (se Hertwig og Engel, 2020). B. Schwartz med flere (2020) skriver i boka «Deliberate Ignorance, choosing not to know» fra 2020 at det er mulig å tenke seg mange tilfeller hvor det kan være i ens interesse å hindre at andre får tilgang til informasjon, og aktivt forsøke å gjøre kunnskapen utilgjengelig. Hvis man lykkes, så fører dette til kunnskapsmangel hos atter andre.

Siden 2016 er det forsket noe på bevisst kunnskapsunngåelse, og i en artikkel fra 2024, publisert i «European Rewiew of Social Psychology» under tittelen «Foucault's error: The power of not knowing», setter Konstantin Offer, Zoe Rahwan og Ralph Hertwig fokus på det som virkelig er viktig i denne sammenhengen, nemlig maktaspektet ved å bevisst unngå å ta til seg kunnskap. Her skriver de at maktmennesker i mange tilfeller bevisst unngår å ta til seg kunnskap for å beholde den makten som de allerede har etablert. Det har alltid blitt hevdet at kunnskap gir makt, men i en god del tilfeller kan altså det å bevisst unngå å ta til seg kunnskap være en strategi for å beholde denne makten. Mange mennesker sitter i en maktposisjon som er basert på den etablerte kunnskapen – og slik vil de at det skal fortsette.

Bevisst kunnskapsunngåelse er et av privilegiene maktmennesker har. Denne bevisste ignoreringen av kunnskap kan skje selv om det er svært enkelt å ta til seg den nye kunnskapen, og selv om de samfunnsmessige besparelsene ved å ta til seg ny kunnskap kan være svært store. Det finnes en rekke situasjoner hvor uvitenhet synes å være mer fordelaktig for mennesker, inkludert mennesker med mye makt, enn kunnskap (Offer, Rahwan og Hertwig, 2024). Offer, Rahwan og Hertwig mener at makt, kunnskap og uvitenhet inngår i en treenighet, hvor makt noen ganger henger sammen med kunnskap, mens den andre ganger henger sammen med bevisst kunnskapsunngåelse.

Nora Sveaass skriver i boka «Psykologiens yttergrenser» (2009) at en gjennomgang av faglitteratur viser at det har vært forbausende lite fokus på makt og betydningen av makt i psykologiske relasjoner, likeså av betydningen av makt og undertrykking når det gjelder menneskers liv og utvikling.

Forskning viser at når vi opplever oss selv med makt, så blir vi mer negativt innstilt til andre. De som har makt tror oftere at andre mennesker er late og upålitelige. Ut i fra dette negative menneskesynet konkluderer de gjerne med at mennesker som har mindre makt trenger å bli styrt og overvåket, håndtert og regulert, sensurert og kommandert. Og at det er de selv som burde gjøre dette. Og gjør de det ikke selv, så oppretter de maktinstitusjoner som tar seg av dette. Makt får en til å føle seg hevet over andre. Vi mennesker speiler hverandre, men undersøkelser viser at maktmennesker speiler andre mye sjeldnere (Bregman, 2020).

Når mennesker opplever seg selv med makt så ønsker de å beholde den makten, og mange, kanskje de aller fleste, ønsker også å forsterke den maktubalansen som allerede er der i utgangspunktet. Undersøkelser viser at mennesker som opplever at de selv har makt, får en urealistisk positiv oppfatning av seg selv. De har en tendens til å nedvurdere verdien av det arbeidet andre gjør, vise mistillit gjennom å tro at andre ikke er til å stole på og trenger å bli kontrollert, og derigjennom innføre kontrolltiltak som øker maktubalansen mellom seg selv og andre som ikke har like mye makt.

Det er først og fremst tre faktorer som er avgjørende for at en maktubalanseforsterkning skal kunne finne sted (Svartdal, 2011).

Det første er sosialt press. Vi ønsker å leve opp til andres forventninger, det som maktmenneskene bestemmer, og ikke skille oss ut.

Det andre er overvåkning. Innføring av stadig flere og strengere kontrolltiltak gjennom skjema og dokumentasjon er vanlige maktforsterkingsmekanismer. Og blir ikke retningslinjer fulgt så har maktmenneskene mulighet til å straffe.

Det tredje er avstand. Det å skape avstand er viktig for en maktforsterking. Eksempler på dette kan være gjennom stillingsbeskrivelser, utdanning, kontorstørrelser, lønnsforskjeller, tilgang på privilegier, eller det å gjøre seg vanskelig tilgjengelig.

Tillit er limet i alle sosiale relasjoner, og når denne blir erstattet av overvåkning og kontroll, så mister enkeltmennesker følelsen av frihet. Frihet er helt essensielt for vår trivsel. Overvåkning og kontroll fører til mistillit, som er negativ i nesten alle sammenhenger, med unntak av i et eneste ledd – de som har mest makt i utgangspunktet og som sitter på toppen og kontrollerer og sørger for en forsterkning av maktubalansen. De får økt sin reelle makt, de opplever økt status, de tjener mer penger, de har straffe- og sanksjonsmuligheter og de opplever mindre reelt ansvar.

Mennesker som opplever seg selv med makt blir i mange tilfeller intellektuelt late. De benytter seg i stor grad av intuisjonen i sine beslutningsprosesser, og de er i mange tilfeller lite mottakelig for læring og ny kunnskap. I det lange løp kan derfor maktmennesker ende opp med svært lav kompetanse og liten relevant kunnskap innenfor fagområdet sitt. Et direkte resultat av at de bruker intuisjonen i sine beslutningsprosesser er at de blir nærmest uten evne til å beregne hvor lang tid forskjellige prosjekt eller arbeidsoperasjoner tar. Ledere er ofte alt for optimistiske i sine vurderinger, og feilvurderer i langt større grad enn andre mennesker.

Undersøkelser viser at mange ledere ønsker makt, de ønsker beundring, og de søker anerkjennelse. Maktmennesker, og da særlig de med autoritære personligheter, blir altså mer selvsentrerte og mindre interesserte i andre når de opplever seg selv med makt. De blir dårligere til å ta hensyn til andres synspunkter og meninger, de blir mer egenrådige og feilvurderer situasjoner og menneskelige intensjoner. De blir også mer fordomsfulle og intolerante. I det hele tatt blir mange maktmennesker mer egoistiske og hensynsløse i sin atferd, og negative personlighetstrekk blir altså forsterket så snart de opplever seg selv med makt.

Ikke alle mennesker blir usiviliserte og egoistiske når de opplever makt. Undersøkelser viser at mennesker med høy empati, god selvtillit og en sunn selvfølelse faktisk kan få bedre evner til å forstå og ta hensyn til andres ønsker og behov, når de får makt. Det viser seg at dette også har en sammenheng med hvor stabil eller utsatt man føler sin maktposisjon. Mennesker som lever i frykt for å miste sin maktposisjon vil oppføre seg langt mer kynisk og egoistisk enn mennesker som opplever sin maktposisjon som stabil, eller som ikke lever i frykt for å miste sin maktposisjon.

Problemet er at mens faktisk noen øker sine empatiske evner når de opplever seg selv med makt, så tror også de som ikke gjør det at de gjør det – mennesker som blir mindre empatiske tror selv at det er det motsatte som skjer – at de blir mer empatiske når de får makt.

Det finnes mange forskjellige typer makt som henger sammen med hverandre på forskjellig vis, og det finnes mange måter å skaffe seg makt på. Noen mennesker er maktsøkende i større grad enn andre, mens atter andre igjen har en naturlig autoritet som gjør det naturlig at de havner i situasjoner som gir dem mye makt. Når det gjelder makt så er det mulig å dele det inn på utallige måter, men det er først og fremst seks typer makt som gjør seg gjeldende i hverdagsondskapen. Disse seks makttypene henger i større eller mindre grad sammen, og kan gli inn i hverandre på utallige vis.

Seks typer makt:

1. Ideologisk makt

Ideologisk makt, eller sosial makt som den også blir kalt, er en type makt som er skjult for de fleste av oss. Selv om det er opplagt at den er der, så ser vi på en måte ikke at den er der – vi ønsker faktisk ikke å se at den er der. Denne formen for makt omfatter kontroll over meninger, språk, diskurs og dagsorden. Den er blant de minst synlige formene for makt fordi den dreier seg om tankene, holdningene og overbevisningene våre, hvordan vi bør tenke og føle, hvordan vi ser på oss selv, hvordan vi ser på andre, og hva vi anser som virkeligheten (Boyle og Johnstone, 2024).

Mary Boyle og Lucy Johnstone (2024) skriver at de som tjener på dagens maktsystemer ofte er ivrige etter å skjule hvordan de virker, og at ideologisk makt spiller en viktig rolle i dette. Det å ikke ta mennesker med lite makt på alvor er en del av den ideologiske makten. Dette blir kalt for underkjenning, og er en prosess der ditt synspunkt, din opplevelse, eller din forståelse blir oversett, avskrevet, bagatellisert, fortiet eller latterliggjort. Vanligvis er makten til å underkjenne ikke bare individer, men også hele grupper, forbeholdt voksne hvite menn og kvinner, funksjonsfriske, heterofile, velstående og utdannede mennesker. Dette er mennesker som samfunnet er enige om er tilregnelige.

Boyle og Johnstone skriver at slike folk er overrepresentert i de øvre sjiktene i organisasjoner, myndigheter og andre innflytelsesrike instanser. Underkjenning av kritikere er særlig viktig for å beskytte mektigere grupper fra gransking. Dette kan dreie seg om slike ting som politivold, overgrep begått i psykiatriens navn og overgrep begått av det norske barnevernet. Grunnen til at disse institusjonene opplever beskyttelse mot kritikk er nettopp maktforskjellene. De som begår overgrepene er deler av samfunnsmessig anerkjente maktapparat, mens de som blir utsatt for overgrepene kommer fra de lavere sosiale klassene.

Gjennom ideologisk makt kan maktmennesker kontrollere mennesker med mindre makt. De kan gjøre dette åpent eller skjult, og denne kontrollen kan utføres av enkeltpersoner eller den kan fungere rent strukturelt gjennom etablerte fortolkningsrammer. Fricker (2007) skriver at mennesker med makt har en urettferdig fordel når det gjelder å skape sosiale kollektive fortolkningsrammer.

Disse etablerte fortolkningsrammene, som mennesker med makt står bak, fører til at en del enkeltmennesker blir utsatt for systematisk urettferdighet, og akkurat dette er noe som ifølge Fricker ikke blir godt nok forstått i samfunnet vårt. Denne systematiske urettferdigheten rammer mennesker som har dårlig økonomi, har lav utdannelse, har et lavstatusyrke, har en avvikende seksuell legning, har en annerledes hudfarge og så videre (se Fricker, 2007). Det at urettferdigheten er systematisk fører til at mennesker nederst på den sosiale rangstigen blir utsatt for overgrep oftere og på flere forskjellige nivåer enn mennesker høyere på den sosiale rangstigen.

Ideologisk makt fører til at vi som mennesker ser på egne interesser og behov på egoistiske måter. Et eksempel her er mennesker med mye penger, som føler seg særlig berettiget til å ikke dele, og som til og med kan gå til det skritt å flytte til Sveits, samtidig som de klandrer norske myndigheter for at de må flytte til Sveits. Ut fra medieomtalen, og mengden på denne, så er det ingen tvil om at av alle nordmenn så er det Sveits-flyktingene som har det verst – de har det skikkelig vondt. De synes synd på seg selv, men det verste av alt er at mange av oss andre også synes synd på dem.

Vi mennesker sliter med å se helheter – helhetstenking blir ofte for komplisert for oss. Vi deler opp, og vi deler opp på måter som er selvbildeforsterkende. I stedet for å forstå at maktforskjeller og ulikheter fører til at mennesker sliter psykisk, så legger vi ansvaret på enkeltmennesker som sliter. Det er enkeltmenneskers egen feil at det sliter og ikke samfunnsstrukturen. Vi omgjør altså sosiale problemer til individuell dysfunksjon (se Boyle og Johnstone, 2024).

Ideologisk makt fører til at vi skaper stereotypier om spesielle grupper. Andre grupper er voldelige, aggressive og onde, men ikke vi, ikke vi som er hvite i huden. Dette heter rasisme. Ideologisk makt fører imidlertid til at rasister ikke ser på seg selv som rasister, og i de fleste tilfellene gjør ikke andre det heller.

Ideologisk makt fører til at vi støtter noen handlinger og tiltak istedenfor andre. Her finnes det utallige eksempler, men kanskje det viktigste her er kontrollsamfunnet som vi har skapt. Mennesker med makt mener at mennesker med lite makt ikke er til å stole på og må kontrolleres. Hovedkontrollavstemmingsskjemaer i en ufattelig mengde utgaver finnes nå i de fleste bedrifter.

Ideologisk makt fører til at vi setter flomlys på enkelte hendelser, mens vi fortier og undergraver andre. Hver eneste dag kan du se dette på TV, men du, i likhet med de fleste andre, tenker ikke over dette en gang. Flomlysteknikken og fornektelsen er så innarbeidet i oss gjennom ideologisk makt at vi overhodet ikke er i stand til å reflektere over disse teknikkene – og dette er teknikker som skal sette maktmennesker med store kontor, fine stillingsbeskrivelser, fine dresser og mye penger i et fordelaktig lys. Og minoritetsgrupper i et mindre heldig lys.

Ideologisk makt står bak det aller meste av den kunnskapen som finnes i samfunnet i dag, og ideologisk makt styrer hvordan vi skal ta kunnskap og inkompetanse i bruk. Noe kunnskap bli aldri akseptert, fordi det passer seg best sånn. Noe kunnskap setter vi en parentes rundt. Man kan i denne forbindelsen også snakke om bevisst kunnskapsunngåelse. Alder synes her å være en nøkkelfaktor, da eldre mennesker er mer tilbøyelig til å velge å ikke vite enn yngre mennesker (Hertwig og Engel, 2020). Det er for så vidt naturlig at det er slik da studenter har større interesse og lidenskap for ny kunnskap enn professorer har. Hertwig og Engel (2020) skriver at studier rundt bevisst kunnskapsunngåelse kan bli en ny og svært viktig vitenskapelig retning innenfor psykologien. Jeg håper de har rett.

Latskap er en del av den ideologiske maktens fungering, og det er nettopp denne latskapen som fører til den manglende evnen til helhetstenkning. I moderne vestlige samfunn er den klart dominerende fremstillingen at plagsomme følelser og handlinger ligner på medisinske sykdommer som hovedsakelig er forårsaket av biologiske prosesser og sannsynligvis trenger behandling med legemidler (Boyle og Johnstone, 2024).

Massemediene er en del av dette bildet, og selv om mediene selv påstår noe annet, så er mediene i mange tilfeller maktelitens forlengede arm. Boyle og Johnstone skriver at mediene er en viktig kilde til forståelsen av psykiske lidelser. Den medisinske forståelsen er standardmåten å snakke om plager på i radio- og fjernsynsprogrammer, og i avis- og bakgrunnsartikler. Stadig kommer det reportasjer om gjennombrudd av forskjellige slag, både når det gjelder gener, medisiner og vaksiner. Dette blir presentert på en måte som skal overbevise oss om at vi står overfor sensasjonelle gjennombrudd.

Så å si ingen av disse gjennombruddene har kontakt med virkeligheten, og når disse gjennombruddene renner ut i sanden får det sjelden samme oppmerksomhet (Harper, 2020; Joseph, 2015 og 2020; Morill, 2019 i Boyle og Johnstone, 2024). Vi har i det hele tatt skapt oss en virkelighet av at psykiske lidelser skyldes noe feil i genene hos dem som er rammet, og at denne feilen kan fikses gjennom noen laboratorieproduserte kjemikalier som blir kalt for medisiner.

Ideologisk makt ligger til grunn for veldig mye av hverdagsondskapen. Dette er en makt som blant annet gjør det mulig, gjennom politiske beslutninger, å skape enda større ulikheter i samfunnet, og hindre utjevninger og integrering på en slik måte at alle kan nyte godt av samfunnets goder. I Vesten har feilaktige tanker og antakelser om oss selv og andre blitt tatt for gitt i en grad som gjør dem nærmest usynlige. Dette gjelder særlig tanker rundt at de som ikke er som oss, som har en annen religion og hudfarge, er farlige (se Boyle og Johnstone, 2024). Fra vi er små blir vi påvirket til å tenke i bestemte retninger, noe som fører med seg både fordommer og uheldig holdninger.

I sin bok «Kapitalen i det 21. århundre» viser Thomas Piketty (2014) hvordan ulikhetene øker dramatisk, særlig i den rike delen av verden. Pikettys hovedfunn er at avkastningen på kapital over tid er større enn veksten i økonomien. Det betyr at de rike tar en stadig større andel av de totale ressursene som er tilgjengelige, og at arv blir viktigere enn arbeidsinnsats. Piketty frykter at denne utviklingen bare vil skyte fart i årene fremover – blant annet fordi folk med mye penger også bruker sine ressurser til å skaffe seg politisk makt (Harsvik, 2021). Og ikke bare tar rike folk kontrollen over politikken, de greier også i stor grad å ta kontroll over massemediene.

En annen mekanisme i dette er at fagfellesskap kan gjøre krav på å ha monopol på kompetanse innenfor sitt fagfelt. De kan, gjennom sin ideologiske makt, avvise all kunnskap og kompetanse fra mennesker utenfor fagfellesskapet. Dette får de også hjelp til gjennom at en svært stor andel mennesker med lite ideologisk makt er svært autoritetstro – de innordner seg og støtter mennesker med mye ideologisk makt. Mange mennesker som er autoritetstro opplever det å være autoritetstro som en beskyttelse i seg selv.

2. Symbolsk makt

Symbolsk makt er ikke så ulik ideologisk makt. Pierre Bourdieu (1930–2002) var en fransk sosiolog og antropolog som var spesielt opptatt av samfunnsmessig makt, og særlig hvordan maktforhold virket i det skjulte. Bourdieu så på den enkeltes klasseposisjon i samfunnet, og kalte den makten som oppsto ut fra dette for symbolsk makt. Det finnes en rekke faktorer som fører til symbolsk makt, og Bourdieu mente at de tre viktigste i forhold til dette var kulturell kapital, sosial kapital og økonomisk kapital.

Økonomisk kapital er på mange måter den viktigste kapitaltypen, rett og slett fordi økonomisk kapital legger til rette for at vi i tillegg skal kunne øke både kulturell og sosial kapital. Den økonomiske kapitalen omfatter alle former for økonomiske ressurser som kan investeres og gi avkastning, så som penger, eiendommer, aksjer, en fin bil, en fin båt osv.

Den kulturelle kapitalen består i å ha tilegnet seg og å mestre den dominerende kulturens kulturelle koder, noe som erverves gjennom oppvekst og utdannelse. Den kulturelle kapitalen er et symbolsk gode med både bruksverdi og bytteverdi, det vil si oppsamlede ressurser som legitimerer statusforskjeller. Når unge kvinner flytter fra landsbygda og inn til byene så gjør de det for å øke sin kulturelle kapital. De opplever nærhet til kinoer, fine restauranter, sportsbegivenheter, konserter, fine butikker og slike ting. De trenger ikke nødvendigvis å benytte seg av denne økte tilgjengeligheten, men den økte tilgjengeligheten i seg selv fører til at de opplever seg selv med økt kulturell kapital. Tilbake på landsbygda sitter gjerne unge menn.

Sosial kapital er alle nettverk som man tilhører, slik som familie, venner, skole, kolleger, politisk tilhørighet og organisasjoner. Når man har økonomisk kapital og kulturell kapital, så ligger forholdene til rette for at man kan omgi seg med mennesker med høy status, for på den måten å øke den sosiale kapitalen. Når rike folk er sinte på formueskatt og arveavgift så benytter de seg gjerne av sin sosiale kapital for å beskytte pengene sine.

Selv om Bourdieu skriver at de tre viktigste formene for symbolsk kapital er økonomisk kapital, kulturell kapital og sosial kapital, så poengterer han også at det finnes en rekke andre former for symbolsk kapital. Dette kan gå på utseende, idrettslige prestasjoner, hvilken alder man er i, om man er gift, hvordan egne barn gjør det, hvilket omdømme man har, religionstilhørighet, etnisk identitet, navn, hudfarge, hvilket boligstrøk man bor i osv. Mens noe av dette kan fungere som positiv symbolsk kapital, så kan andre oppleve å ha egenskaper eller sosiale plasseringer som fører til negativ symbolsk kapital.

Man kan også skaffe seg symbolsk makt gjennom å skaffe seg kompetanse på enkelte områder. Et interessant eksempel kan for eksempel være festivalkompetanse. Festivalkompetanse er knyttet til praksiskunnskap basert på tidligere festivalerfaring. Høy festivalkompetanse kan komme til uttrykk ved generell selvsikker atferd som individ eller gjeng (Tjora, 2018).

Ut fra økonomisk kapital, kulturell kapital, sosial kapital og andre kapitaltyper så oppstår en totalkapital. Generelt gjelder at de som har høyt totalt kapitalvolum stemmer til høyre, mens de som er relativt sett tunge på kulturell kapital ofte stemmer til venstre, selv om de har forholdsvis høy total kapital. Lærere stemmer til venstre, mens små næringsdrivende med lav utdannelse stemmer til høyre, til tross for at de har lav totalkapital (Jakobsen, 2002).

Bourdieu var særlig opptatt av mekanismene rundt hvordan ulikhet og undertrykkelse i samfunn som tilsynelatende er innrettet på frihet og likhet, kan vare ved. Vi tror at våre moderne demokratier oppfyller våre krav og forestillinger om frihet og likhet. Utdanningsvesenet er inngangsbilletten til de fleste statusyrker, og tanken vår er at det er den enkeltes evner og innsats som teller, ikke hvilken inntekt foreldrene har. Gjennom mekanismene som representerer symbolsk makt forklarer Pierre Bourdieu hvorfor det ikke er slik (Jakobsen, 2002). Med utdanning følger nemlig svært ofte forskjellige former for avstand og ulikheter.

Den makten som oppstår ut fra symbolsk makt forblir gjerne uoppdaget og utematisert. Vi tenker ikke over at den er der – den forekommer oss naturlig. Bourdieu mente blant annet at lærere forskjellsbehandlet barn fra ulik klassebakgrunn gjennom å premiere deres kulturelle kapital, men uten at det var noe lærerne var seg bevisst. På skolen, som i resten av samfunnet, ble den kulturelle kompetansen verdsatt og premiert med gode karakterer, på grunn av kulturell status. Borgerbarna framstod slik som dannede, intelligente og raffinerte. Tilsvarende ble barn fra hjem med lav sosial status oppfattet som vulgære, grove og lite egnet for skolen. Slik miserkjent makt kalte Bourdieu for symbolsk vold (Flemmen, 2012).

Det finnes en rekke studier som har bekreftet Bourdieus synspunkter på dette, og viktig i denne sammenhengen er det som blir kalt for pygmalion-effekten. Det var Bob Rosenthal som i 1963 dokumenterte denne effekten. Pygmalion-effekten går ut på at når vi behandler andre på en god og varm måte, samtidig som vi har positive forventninger til dem, så vil de også prestere bedre. Det handler altså ikke om forventninger vi selv blir bedre av – dette er forventninger andre blir bedre av (Bregman, 2020). Det motsatte av Pygmalion-effekten er Golem-effekten. Mange barn fra arbeiderklassen føler på en verdiløshet i utdanningssituasjonen, og føler at de ikke blir verdsatt eller respektert på skolen. De føler at lærere ser ned på dem, får dem til å fremstå som dumme, og behandler dem som mindre intelligente (se Wilkinson og Pickett, 2018).

Det er vanskelig å verge seg mot symbolsk vold. Den som utsettes for tung symbolsk vold føler seg truet uten å vite hva som truer, og er ofte aggressiv (Jakobsen, 2002). Det er naturlig nok mennesker som er fattige på symbolsk kapital som blir utsatt for overgrep i form av symbolsk vold. De blir holdt på avstand, det være seg fysisk eller symbolsk, og opplever ikke tilgang på de samme privilegiene som de som har mye symbolsk makt har. De opplever gjerne stor avmakt, og mangelen på kapital intensiverer opplevelsen av å ikke kunne komme seg noen vei (se Bourdieu, 1996). Bourdieu mente at intellektuelle bruker symbolsk makt til å bekjempe symbolsk vold. Bourdieu selv, gjennom sine arbeider, gjorde mye i sine forsøk på å sette ord på og samtidig forsøke å bekjempe symbolsk vold.

Pierre Bourdieu bygde sine teorier på et enormt empirisk materiale fra studier gjort i Frankrike i 1960 og 1970-årene. Selv om ikke alle forhold er like i Frankrike og Norge, og det at hans studier ligger noen tiår tilbake i tid, så er det allikevel mye som lar seg overføre og forstå også i dagens kontekst, også i Norge. Bourdieu viste blant annet hvordan smaken og dermed også virkelighetsforståelsen var forskjellig innenfor forskjellige samfunnsklasser, og hvordan disse forskjellene bidrar til å segmentere og reprodusere herredømmet (Jakobsen, 2002). Lik smak, som avviker fra majoritetens smak, vil kunne skille en gruppe mennesker fra massen (Tjora, 2018). Champagne og høy sigarføring kan være et eksempel på dette. Grilldress og campingliv kan være et annet eksempel.

Bourdieus studier gikk blant annet på hvordan mennesker fra forskjellig samfunnsklasser innredet boligen sin, hvilke bøker de leste, hvilken mat de spiste, hva slags kjennskap de hadde til skuespillere og regissører, hvilke klær de brukte, musikksmak og slike ting (se Bourdieu, 2002). Dette kan nok overføres også til dagens forhold, og i dag hadde det jo vært interessant å se hvordan folk fra forskjellige klasser benytter seg av sosiale medier, og på hvilken måte de velger å ytre seg på slike medier.

Bourdieu skilte mellom tre hovedklasser; borgerskapet, middelklassen og de folkelige klassene. Selv om nok dette lar seg overføre til norske forhold i dag, så er det nok litt vanskelig å komme med konkrete forslag om hvordan en slik inndeling skal begrepsfestes hos oss. Det som er det viktige, uansett tidsepoke eller nasjonalitet, er at totalkapitalen, og dermed også den symbolske makten, i relativt stor grad går i arv fra generasjon til generasjon (se Bourdieu, 2002). Vi i Norge har hatt et samfunn med større mobilitet mellom klassene enn mange andre land. Gjennom høyrepolitikk er dette i ferd med å endre seg, og ulikhetene blir stadig større også i Norge. Ulikhetene består, og med høyrepolitikk blir de også forsterket.

I et forsøk på å bryte med opplevelsen av å stå på et lavt trinn når det gjelder symbolsk makt, så er det mange som velger å flytte inn til byene. Det som først og fremst trekker er den kulturelle kapitalen. Storbymennesker kler seg, fører seg og snakker på måter som indikerer kulturell kapital og dermed sosial overlegenhet. Fremfor alt er det, som tidligere nevnt, de unge kvinnene fra distriktene som oppsøker storbyene (Jakobsen, 2002).

Når man har stor totalkapital, det vil si at man har mye symbolsk makt, så har man også definisjonsmakt over virkeligheten (Bourdieu, 1996). Og denne virkeligheten oppstår gjennom en gjensidig påvirkning mellom individ og samfunn (Berger og Luckmann, 2000). På denne måten kan vi definere de vestlige landene som de snille, mens dem som har en annen hudfarge enn oss er de slemme.

Mennesker med symbolsk makt har altså makt til å konstruere virkeligheten, og den tenderer mot å etablere en orden som skal skape mening i verden (Bourdieu, 1996). Denne orden er helt annerledes enn den var for noen hundre år siden. Organiseringen av dagens samfunn handler om hvilke yrkesgrupper vi skal ha, utdannelsen vi må ha for å ta del i de forskjellige yrkesgruppene, og hvordan disse skal avlønnes. Skattesystem. Arbeidstid. Politisk organisering. En hel masse forskjellige samfunnsmessige mekanismer som vi rett og slett tar for gitt. Vi har etablert skolesystemer som tar barn fra sitt naturlige element og putter dem på skolebenken. Vi har etablert arbeidsdager hvor mye av arbeidet er unyttig. Vi har etablert kontrollordninger, angiverordninger (for eksempel bekymringsmeldinger sendt til barnevernet) og en mistenkelighetskultur som blir styrt av de menneskene som har mye symbolsk makt. Bourdieu viste hvordan symbolsk makt er makt til å skape verden gjennom oppfatningene av den. Symbolsk makt gjør det mulig å undertrykke mennesker, og det til og med med de underordnedes godkjennelse (se Bourdieu, 1996).

De samme menneskene som de med symbolsk makt ønsker å ramme, lar seg ramme, og det skyldes jo at de havner i en avmaktsposisjon. Det er disse mekanismene som gjør det mulig for Høyre og Frp å komme i regjeringsposisjon. De gjør det med støtte fra mange av de menneskene som blir rammet av deres politikk. Som Bourdieu skriver (1996): «Symbolsk makt er denne usynlige makten som bare kan utøves med delaktighet av de som ikke vet at de ligger under for den, eller endatil ikke vet at de utøver den».

Mindretallsgrupper, som egentlig burde gi hverandre en klapp på skulderen og støtte hverandre, ender i stedet opp med å mistenkeliggjøre hverandre. Og grunnen til at de gjør det er fordi de blir styrt dit av mennesker, ofte politikere, med mye symbolsk makt. Symbolsk makt benyttes til å forsvare den herskende klassens interesser, samtidig som disse interessene blir fremstilt som universelle interesser, altså som noe alle skal nyte godt av. Symbolsk makt bidrar også til legitimering av den etablerte orden gjennom etablering av hierarkier og legitimering av disse hierarkiene (Bourdieu, 1996).

Bourdieu påpeker, i likhet med Max Weber, at staten er et menneskelig fellesskap som med suksess påberoper seg enerett til legitim bruk av vold, og det kan de gjøre på hele den tilhørende befolkningen. Det finnes mange eksempler, både i fortid og nåtid, på hvordan staten kan etablere maktinstanser som kan begå overgrep nærmest som de selv vil, nettopp fordi mennesker med lite symbolsk makt godtar dette. Bourdieu (1996) skriver at staten er sluttproduktet av en prosess hvor ulike former for kapital konsentreres. Dette dreier seg om kapital av fysisk styrke eller av tvangsinstrumenter, økonomisk kapital, kulturell kapital, informasjonskapital og symbolsk kapital.

Et eksempel på dette med informasjonskapital er jo hvordan staten styrte informasjonsflyten når det gjaldt koronapandemien, med god hjelp av media, og da særlig NRK, som jo er statskanalen. All vekt ble lagt på å rettferdiggjøre statens beslutninger. Det er ikke vanskelig å komme med påstanden om at denne informasjonsmanipuleringen førte til kraftige suggesjoner både i befolkningen og i massemediene.

Mennesker med lite symbolsk makt opplever at de i stor grad havner i avmaktsposisjoner. Per Isdal (2018) skriver at vi må anerkjenne at mennesker har behov for å oppleve makt og kontroll, og at det er særlig viktig når de føler på avmakt. Sunne relasjoner mellom mennesker bør ikke være organisert etter dominans og underordning, men etter likeverd – det er de mektiges ansvar at de ikke skal misbruke sine posisjoner og gjøre vold til et maktmiddel, skriver han.

3. Profesjonsmakt

Dette er makt som man opparbeider seg gjennom sitt yrke og den statusen dette yrket fører med seg. Hvis man har makt til å bestemme over andres liv og trivsel, så har man stor makt. Mange mennesker er ikke i stand til å håndtere en slik makt. Jo mer helsetjenestene vokser, som vi har sett i vårt eget land, desto større blir profesjonsmakten. Allikevel er det et stadig økende antall mennesker som sliter med depresjoner, fysiske plager, psykiske problemer eller personlighetsforstyrrelser.

Ellen Syrstad (2024) skriver i boka «Konflikt, forståelse og håndtering i møte med familier» at flere studier har pekt på at profesjonsutøvere som er i posisjoner der de har mye makt, i liten grad reflekterer rundt den makten de forvalter. Ifølge den canadiske forskeren Weingarten så er den farligste posisjonen i forhold til dette når man har profesjonell makt og myndighet, men ikke er oppmerksom på den makten og myndigheten man har. Weingarten mener at dette er den farligste posisjonen å være i som profesjonell, og at det særlig er i denne posisjonen man kan se stygge eksempler på maktmisbruk, som for eksempel har blitt avdekket i barnevernet og psykiatrien (Syrstad, 2024).

I dag er det stadig flere ungdommer som dropper ut av skolen, samtidig som kriminaliteten øker. Dessverre skjer ikke dette på tross av samfunnsutviklingen, med mer penger til barnevern, psykiatri, hjelpeinstanser, kontrollmekanismer og helsetjenester, det skjer for en stor del, og paradoksalt nok, på grunn av dette – på grunn av den økende maktubalansen i samfunnet. Forskning og undersøkelser viser at samfunn vil dra store fordeler av likhet og små inntektsforskjeller mellom mennesker, og dermed også mindre maktubalanse. Små forskjeller gir mer rettferdighet og gjør mennesker lykkelige, det blir mindre sosiale problemer, og den psykiske helsen blir bedre, samtidig som samfunnsånden og levealderen øker (se Wilkinson og Pickett, 2011).

Johan Cullberg (1995) mener at man vil finne mange mennesker med sterke narsissistiske personlighetstrekk i høyere stillinger. En svensk studie fra 2024 viser at det er flere grandiose narsissister blant ledere enn i befolkningen generelt, men færre sårbare (Skorstad, 2025).

Espen Skorstad (2025) skriver at om vi ser litteraturen under ett, er det grunn til å anta at det er to til tre ganger så mye narsissisme blant ledere som ellers i befolkningen. Det er trolig to årsaker til dette. Den første handler om selvseleksjon, det vil si at personer med høy narsissisme selv betrakter seg som ideelle ledere og søker seg til roller som tilbyr makt og ressurser. Den andre årsaken til den høyere andelen narsissisme i lederposisjon omhandler hvordan lederutvelgelsen foregår. Personer med høy grad av narsissisme er eksperter i å skape gode førsteinntrykk, og til å legge lokk på egen sårbarhet, feil og mangler. Det er nesten som om de vanligste rekrutteringsmetodene av ledere er tilrettelagt for personer med høy narsissisme, skriver Skorstad. Slike ledere er gjerne karismatiske, selvsentrerte, lite ivaretakende overfor andre og opptatt av å få viljen sin uavhengig av hvordan dette berører andre.

I Norge har Thompson og kollegaer (2025) vist at narsissistiske ledere kan skåre høyt på målinger av sosialt nærvær og politiske evner. De kan derfor fremstå som positive og empatiske overfor medarbeiderne, mens de egentlig skjuler at de bruker disse evnene kun for å oppnå egne mål (Glasø og Lund Martinsen, 2025).

Det er dokumentert at ledere med høy narsissisme oftere er involvert i etiske overtramp, slik som regnskapsmanipulering, skatteunndragelse, egenhandel i finansforetak og straffesaker. Det er også på det rene at risikoviljen er høy, da slike ledere motiveres mer av gevinst enn frykten for tap, hvilket kan resultere i at de betaler for mye i oppkjøp og setter for mye på spill i innovasjonstiltak, som omorganiseringer. De er dessuten oftere involvert i juridiske tvister, der de er mindre tilbøyelige til å inngå forlik, selv når pendelen peker klart i motpartens favør (Skorstad, 2025).

Narsissistisk ledelse kjennetegnes generelt av et behov for å fremheve seg selv, rivalisering, konkurransementalitet, liten vilje til å berømme andres bidrag, manglende vilje til å erkjenne egne svakheter og i verste fall forakt for andre. I ledermøter kan de ta uforholdsmessig stor plass, de foretrekker egne løsningsforslag og avviser i stor grad råd fra eksperter. Alt i alt egenskaper som fører til dårlig organisasjonskultur, noe som i mange tilfeller kan føre til mistrivsel blant ansatte, lav motivasjon, forsuret arbeidsmiljø og høyt frafall av dyktige medarbeidere (Skorstad, 2025).

Det er stor forskjell på hvor mye makt vi kan oppleve å ha gjennom en profesjon. Det som gjerne er avgjørende for hvor mye makt man har er hvor mange hersketeknikker man kan ta i bruk overfor kundegruppen, pasientene, klientene eller de menneskene man jobber mot, og graden av hvor mye man kan ta hersketeknikkene i bruk uten at man opplever risiko. Kan man ta i bruk mange hersketeknikker uten risiko så er sjansene store for at man vil misbruke sin makt for å utøve maktarroganse, hvis man ikke er bevisst sin egen makt. Også kunder, pasienter og klienter er beskyttet av lover og regelverk. Det finnes kjøpslov og garantiordninger, og det finnes regelverk som skal beskytte pasienter. Blir maktubalansen for stor så er det allikevel uskrevne psykologiske samfunnsmekanismer som gjør at det er umulig å opprette et lovverk som kan beskytte godt nok.

Et avisbud har lite makt. Avisbudet har kun en hersketeknikk han kan bruke, usynliggjøring, gjennom å la være å levere avis til en kunde fordi han ikke liker vedkommende, eller fordi han vil lese avisen selv. Det er imidlertid risiko forbundet med det, han kan få klage på seg og dermed risikere å miste jobben. En barnevernspedagog eller en psykiater derimot, kan ta i bruk en rekke hersketeknikker, samtidig som det er liten risiko forbundet med det. De har støtte i sitt gruppefellesskap og i samfunnet for øvrig. Forskning viser at vi mennesker har overdreven tro på moralen og vurderingsevnen til mennesker med status og makt, noe som i seg selv gir dem stor beskyttelse i håndteringen av andre mennesker.

Det kan ligge en rekke undergrupper av makt under profesjonsmakt. Det kan dreie seg om ekspertmakt, det vil si at man har makt gjennom å bli sett på som en ekspert innenfor sitt fagfelt. Men det kan også dreie seg om informasjonsmakt, belønningsmakt eller tvangsmakt – man kan bestemme hvilken informasjon andre skal ha, og man kan belønne eller straffe. I tillegg har vi henvisningsmakt, hvor man har makt til å henvise videre, og legitim makt, hvor man gjennom sin stilling er gitt myndighet og autoritet til å ta beslutninger.

4. Autoritetsmakt

Autoritet er på mange sett og vis et bredere begrep enn makt. En autoritet oppfattes som en legitim leder uten at han eller hun nødvendigvis er det formelt. De som er underdanige anerkjenner autoritetens rett til å foreta avgjørelser som de ikke nødvendigvis er enige i. Man opplever at man selv har en plikt til å adlyde og innrette seg etter autoriteten.

Max Weber skrev om tre autoritetstyper. Den ene er tradisjonell autoritet, for eksempel kongelige, mannen i familien, eller en familie som i generasjoner har hatt høy status i en bygd. Det andre er byråkratisk (rasjonell) autoritet, hvor man er i en lederposisjon yrkesmessig. Moderne samfunn preges av denne formen for autoritet. Den tredje er karismatisk autoritet, hvor man gjennom en sterk personlighet tar en lederrolle i forhold til andre, og får andre til å underordne seg i forhold til seg selv.

Studier viser at autoritære personligheter er fordomsfulle og konvensjonelle, og at de gjennomgående har liten utdannelse. De har respekt for det sterke og forakt for det svake. Disse menneskene har gjerne opplevd en autoritær barneoppdragelse og projiserer egne svakheter og uønskede trekk over på minoritetsgrupper, som blir gjort til syndebukker.

Det er grunn til å tro at en god del mennesker med karismatisk autoritet har klare psykopatiske trekk. De er vant til at de ikke blir sagt imot, og har derfor en opplevelse av at de ikke trenger å ta hensyn til eller forholde seg til fakta eller til andre mennesker. Fakta og andre mennesker skal ta hensyn til dem og deres synspunkt. Hvis virkeligheten ikke passer dem, så konstruerer autoritære mennesker med uheldige personlighetstrekk virkeligheten sånn som det passer dem – de mener at de har definisjonsmakt over virkeligheten.

Autoritære mennesker kan være særdeles flinke til å bruke retorikk, det å kunne tale klart, tydelig og overbevisende. Om det de sier er saklig eller usaklig spiller derfor ikke så stor rolle, bare det klarer å overbevise andre mennesker. Sterke personligheter er som regel trygge på seg selv, og de er flinke til å gi uttrykk for at de er trygge på seg selv, og dette er en av grunnene til at autoritære personer har slik en gjennomslagskraft, selv om budskapet de frembringer både kan være nærmest intetsigende, og i andre tilfeller moralsk totalt forkastelig.

Når man vil ha gjennomslag for eget budskap så snakker man da gjerne om den såkalte 55-38-7 %-regelen. Kroppsspråket står for 55 prosent av det inntrykket tilhørerne får av oss. Det dannes på grunnlag av slike ting som utstråling, utseende, øyekontakt, fysisk høyde og fysiske bevegelser. Stemmen står for 38 prosent av påvirkningskraften. Stemmevolum, trygghet, tonefall, troverdighet, alt dette vurderer tilhørerne og påvirker dem til enten å ta hensyn til det du sier, eller til å ikke ta hensyn til det. Innholdet, kunnskapen eller meningene som videreformidles, teller bare 7 prosent. Det spiller derfor nærmest ingen rolle hva en autoritet sier, folk hører på autoriteten og lar seg påvirke av det uansett.

Vi har alle en slags autoritet, noen mer enn andre. Vold er makt, et middel til å oppnå eller opprettholde makt, og gjennom den angsten og avmakten som volden gir, er den et svært effektivt maktmiddel (Isdal, 2018). Når vi oppdager at vi kan spille på andres frykt for oss selv, så kan vi velge å forsterke denne naturlige autoriteten. For de fleste er dette ikke aktuelt, vi ønsker ikke at andre skal frykte oss. Men noen vil være så maktsøkende at det nærmest ikke spiller noen rolle hvordan denne makten oppnås. Dårlig oppførsel, nedvurdering og baktaling av andre, vold eller trusler om vold, og det å være kritisk og grinete kan være nettopp slike metoder å skaffe seg makt på en ondskapsfull måte. Mennesker som har et ønske om å skape frykt for seg selv sliter i mange tilfeller med mindreverdighetskomplekser. Mennesker med en sterk maktmotivasjon skårer gjerne lavere på lykke og livskvalitet enn andre mennesker (Emmons, 1991).

En personlighet med sterke dominante trekk kan være en kilde til makt, fordi dominant atferd av mange tolkes som et tegn på kompetanse (Anderson og Kilduff, 2009). Men, som flere forskere også har påpekt, dominant atferd kan også være et uttrykk for makt, det vil si en måte å bruke makten på.

Nina Karin Monsen (1990) skriver det på denne måten: «Dominerende oppførsel er tilsynelatende noe som kjennetegner mange mennesker, både menn og kvinner, og mange lar seg lure av det. Men virkelig dominans vil i denne sammenheng først og fremst innebære at du aldri forhandler om hvem som definerer situasjonen eller forholdet. Det må aldri bli diskusjon om hvem sin forståelse som skal legges til grunn. Du må altså aldri begynne å diskutere virkelighetens, forholdets eller situasjonens karakter. Om andre skulle ha et annet syn enn deg, så gi med en gang uttrykk for at de er subjektive, forvridde og fordomsfulle, eller feilorientert».

Noen av oss vil gjerne la oss lede av autoritære personer. Det handler om et ubevisst behov for den tryggheten det ligger i å vite at man føler at man blir ivaretatt av noen man ser på som større, klokere og sterkere enn oss selv. Studier har vist at mennesker som lar seg manipulere og lede av autoriteter gjerne har dårlig evne til selvstendig tenkning, de er rigide, de er uselvstendige, har lav selvtillit, har mistillit til andre, og de har et autoritært livssyn.

Sosialpsykologien påpeker at mennesker med en autoritær personlighet i stor grad har fordomsfulle holdninger mot mennesker som er annerledes eller som har lavere status enn dem selv. Undersøkelser viser at innstillingen til ulike minoritetsgrupper i høy grad er konsistente, det vil si at når de først hadde fordommer mot en minoritet, så har de også fordommer mot andre minoriteter (se Brochs-Haukedal, 2010). Den autoritære personligheten har gjerne følgende kjennetegn (Myers, Abell og Sani, 2014):


–Har sterke fordommer mot minoriteter.

–Er positiv til autoriteter, og er underdanig i forhold til mennesker med mer makt enn dem selv.

–Oppfører seg strengt mot de som har mindre makt enn dem selv.

–Har stor tro på makt, maktforskjeller og disiplin.

–Er svært opptatt av makt og status.

–Har vanskelig for å akseptere tvetydighet eller usikkerhet, og har et stort behov for at verden skal være forutsigbar.

–Har problemer med intimitet, men er allikevel opptatt av sex.

–Lar sinne og frustrasjoner gå ut over mennesker med lav status og lite makt.

–Mistenkeliggjøring av andre er en stor del av deres personlighet.



Man har funnet at mennesker som har en autoritær personlighet, og som dermed plages med at de har sterke fordommer mot andre, gjerne har hatt svært dominerende foreldre som har brukt sterk grad av disiplinering gjennom oppveksten og som har ydmyket barnet sitt.

5. Situasjonsmakt

Dette er makt som er situasjonsavhengig. Hvis et menneske har en pistol, og viser at han er villig til å bruke den, så spiller det ikke noen rolle hvor mektig du er som person – mannen med pistol har i en slik situasjon mest makt. Situasjonsmakt kan ha utallige former, men som regel er den ufarlig. På dette nivået kan man skaffe seg makt gjennom for eksempel utseende, sjarm, sex, trusler eller løfter. Det ligger en god del makt i å være god til å argumentere. Har man kunnskap og er flink til å argumentere, så kan man skaffe seg situasjonsmakt. Videreformidling av riktig kunnskap og moral kan være et positivt ytterpunkt knyttet til makt, mens manipulering for å nedvurdere andre og opphøye seg selv, kan være et negativt ytterpunkt. Mange ganger kan det være vanskelig å skille hva som er hva.

Situasjonsmakt er ikke helt uvanlig i parforhold. De fleste parforhold bygger på likeverdighet basert på kjærlighet. Men ikke alle. Noen mennesker kan søke makt og kontroll over partneren sin på ufine måter. Særlig mennesker med psykopatiske trekk, narsissister og emosjonelt ustabile personer kan benytte seg av til dels svært ufine strategier for å ta kontroll over partneren sin.

De kan benytte seg av skjult kritikk, gjennom noe som blir kalt for negging. De kan være uenige med partneren, nærmest uansett hva han eller hun sier sier, eller de kan benytte seg av passiv-aggresjon. De to mest vanlige og effektive metodene som man kan benytte seg av for å få kontroll over en partner, er gjennom påføring av skyldfølelse og kritikk gjennom nedlatende å fortelle dem om deres feil og mangler. Noe av det mest ydmykende man kan oppleve er å bli utsatt for er kritikk rundt egen intelligens, at man mangler empati, at man er dårlig i senga, at man har dårlig kroppslukt og at man blir fremstilt med dårlig personlig hygiene. Det er vanskelig å forsvare seg mot denne typen påføring av skam.

Man kan være for lite romantisk, ha feil type humor, eller rett og slett gjøre ting feil. Kritikk blir brukt for å bryte ned partnerens selvtillit sånn at han eller hun blir føyelig og enkel å ha med å gjøre. Angsten for å gjøre feil, angsten for å bli kritisert, og den urettferdigheten man føler når man blir fremstilt som en egoist helt uten empati, kan være helt utmattende for dem som blir utsatt for denne typen hersketeknikk. Og det er ingen ting som bryter ned selvtilliten til et menneske så kjapt og brutalt som å bli fortalt at det meste man gjør er feil – at man ikke er bra nok som den man er.

Ellen Syrstad (2024) skriver at maktbalansen kan være skjev til tross for at partene er i formelt likestilte posisjoner, fordi de formelle posisjonene ikke nødvendigvis viser det reelle maktforholdet. Makt kan også være vanskelig å oppdage, og den kan være mer eller mindre synlig. Makt er med andre ord komplekst og kan være vanskelig å forstå og å få øye på (Syrstad, 2024).

I såkalte høykonfliktsaker etter samlivsbrudd kan man i noen tilfeller se hvordan dette utspiller seg. Det kan være at man påstår seg utsatt for vold uten at man er det. Det kan også være at man har delt intim informasjon med hverandre over mange år, noe som kan dras frem etter et samlivsbrudd. I barnefordelingssaker ser man ofte at denne typen kunnskap blir brukt som maktmiddel (Syrstad, 2024).

Situasjonsmakt dreier seg også om økonomisk makt. Man kan kjøpe seg fordeler og privilegier, og man kan kjøpe seg ting og tjenester. Man har langt større frihet og uavhengighet hvis man har mye penger. De økonomiske maktforskjellene kommer særlig til syne hvis vi reiser på ferie i fattige land.

En ikke helt uvanlig måte å skaffe seg situasjonsmakt på er å gå til pressen eller å true med å gå til pressen. Noen ganger kan dette opplagt være berettiget, for å sette et kritisk lys på noe uheldig som har skjedd eller som skjer i samfunnet vårt. Andre ganger kan det fremstå som berettiget uten at det er det.

Det er langt enklere å sette søkelyset på noe konkret fysisk, enn psykiske overgrep. Psykiske overgrep gjennom maktarroganse er det så godt som umulig å ta opp. Et eksempel kan være NAV. Noen ganger går enkeltpersoner til pressen fordi de har fått feilsendt informasjon om et menneske som de ikke skulle hatt. Det skal naturligvis ikke skje, men det er menneskelig å feile – alle kan gjøre en slik glipp. Og ingen gjør noe slikt av ondskap, eller med vitende og vilje. Ingen er skadet eller har tatt skade av det – ikke før avisen skriver om det i hvert fall. Men dette er en konkret fysisk hendelse, noe pressen kan blåse opp og gjøre en stor sak ut av.

Utallige mennesker har imidlertid blitt utsatt for mistenkeliggjøring eller andre overgrep av NAV. Av mennesker som gjør det med vitende og vilje. Når en ansatt ved et NAV-kontor påvirker eller presser en fastlege til å gjøre om en uføreerklæring, og mistenkeliggjør og forfølger et menneske i mange år, så er dette et overgrep. Dette finnes det eksempler på, men det er nærmest umulig å bevise. Man vil ikke få en avis til å skrive om det, og forsøker man å ta det opp på annet vis, så blir man gjerne utsatt for en anklage i en eller annen form.

Andre ganger kan journalister bli lurt trill rundt av kyniske mennesker som trakasserer og nedvurderer andre. Et eksempel på dette er en reportasje i en nyhetssending noen år tilbake, hvor søkelyset ble satt på uføretrygdede mennesker som deltok i Oslo-maraton. Journalisten kjente til flere tilfeller, kunne han fortelle, noe som naturligvis var helt forkastelig. Kunne man ikke jobbe, så kunne man heller ikke trene var budskapet. Rundt 30 prosent av de som er uføretrygdede er mobbet ut av arbeidslivet. For mange av disse er trening deres form for å bygge seg opp og mestre livet etter år med hån og trakassering. Journalistene som laget reportasjen glemte noe så elementært som å se en sak fra to sider. En reportasje som burde hatt et positivt budskap, ble styrt av fordommer og mistenkeliggjøring av en gruppe mennesker som er blant de svakeste i samfunnet vårt, og vendt om til noe negativt.

6. Gruppemakt

Gruppemakt er på mange sett og vis den aller skumleste av de seks makttypene, og står bak den groveste hverdagsondskapen. Gruppemakt, i kombinasjon med ideologisk og symbolsk makt, kan være en giftig kombinasjon. Pierre Bourdieu (1996) påpeker nettopp dette og mener at et viktig kjennetegn ved den symbolske kapitalen, og dermed også den symbolske makten, er at den er felles for alle medlemmene av en gruppe. En forsterkning av dette er at når en yrkesgruppe har stor tillit i befolkningen, så opplever denne yrkesgruppen automatisk at den har stor symbolsk og ideologisk makt.

En gruppe er et fellesskap hvor gruppemedlemmene gjensidig påvirker hverandre. Jo større en gruppe blir, det kan være profesjoner som barnevern, psykologer, psykiatere, hjelpeapparat i forskjellige former, eller en mobb, desto større makt får de. I slike grupper oppstår det gjerne det som kalles for gruppetenkning, hvor man sammen med kolleger kan finne bekreftelse på egen fortreffelighet, og andres tilkortkommenhet (se f.eks. Birkmose, 2024).

Profesjonelle maktinstanser oppretter gjerne uformelle tillitskjeder til hverandre, hvor de tenderer til utelukkende å stole på hverandres kompetanse, og kan være svært lojale i forhold til dette. Da danner de det som kalles for en kompetansebasert tillitskjede. Når maktgrupper, som i utgangspunktet har mye makt, går sammen, så vil de oppleve enda mer makt. Dette er naturlig nok noe som vil forsterke følelsen av egen makt og fortreffelighet enda mer, og som vil øke sannsynligheten for at maktovergrep vil finne sted. Jo mer makt en har, desto mindre blir risikoen ved å utøve maktarroganse eller hverdagsondskap, og jo større er sannsynligheten for at det vil skje.

Grupper kan bli dannet som følge av yrker, likhet i interesser, holdninger og bakgrunn. Psykologiske faktorer for at vi søker sammen og danner grupper er søking etter identitet, ønsket om anerkjennelse, engstelse for å skille seg ut, og frykt for å stå alene. Innenfor gruppen så får medlemmene spesielle posisjoner og roller som de bare har der. De fleste grupper har en leder, og større eller mindre tendenser til et hierarki av maktposisjoner. De enkelte gruppemedlemmene har gjerne forskjellige arbeidsoppgaver, og disse arbeidsoppgavene er knyttet til hverandre og utgjør en struktur. Vi får altså en struktur av maktrelasjoner med både formelle og uformelle innslag.

Gruppetenkning fører i mange tilfeller til at vi overvurderer troen på egen moral og fortreffelighet på en ekstrem måte, samtidig som vi står i fare for å undervurdere de utenfor gruppen på en like ekstrem måte. Vi er ikke åpne for forslag eller innspill fra mennesker utenfor vår egen gruppe, og vi er helt overbevist om at all kunnskap, medmenneskelighet og fornuft finnes blant gruppens egne medlemmer.

Til tross for denne overbevisningen så viser det seg at slike grupper, som overvurderer seg selv på en ekstrem måte, ikke er i stand til nytenkning eller til å finne kreative løsninger på utfordringer eller problemer. Mye av det som begrenser dem er at kravet om enighet vil være stort innad i en slik gruppe. Man tror selv at man fungerer på et svært høyt nivå, mens man i virkeligheten fungerer på et svært lavt nivå. Irving Janis, mannen bak boka «Groupthink» (1982), har definert gruppetenkning som en svekkelse i mental funksjonsevne, realitetsoppfatning og moralsk vurderingsevne. Janis mener også at jo større harmoni, eller i hvert fall tilsynelatende harmoni, det er i en gruppe, desto større er sannsynligheten for at uavhengig og kritisk tenkning vil bli erstattet av gruppetenkning.

Selv om lederen i en gruppe som er preget av gruppetenkning spiller en viktig rolle, så er det først og fremst den enkelte deltaker som selv holder tilbake sine motforestillinger og er uforholdsmessig lojal mot sin gruppe. Mange vil unngå konflikt for ikke å ødelegge følelsen av samhold og en komfortabel atmosfære, og for ikke å risikere å bli utstøtt av fellesskapet og de goder det gir.

I boka «Psykologi for sosial- og helsefagene» (2010) står det om gruppetenkning: «Faren for gruppetenkning er stor i situasjoner der det er mye ytre press, stress og forventninger om handling. Om det i en slik situasjon er en beslutningsgruppe med sterkt indre samhold og en leder som forventer lojalitet og lydighet, vil det kunne utvikles en gruppebasert selvoppfatning som kan bli katastrofalt urealistisk. En kan komme til å se på seg selv som overlegen andre både hva gjelder dyktighet, moral og overlevelsesevne. Synspunkter og informasjon som kan true gruppens kollektive selvforståelse, undertrykkes eller sensureres, og avvikere blir utsatt for sterkt press om samhold. Summen av dette kan føre til at beslutninger foretas på bakgrunn av svært ensidig og selektert informasjon, samt at man overser farer og risiko og feilbedømmer konsekvenser av ulike slag.»

Grunnen til at gruppetenkning oppstår er at vi alle har behov for å ha en positiv identitet, noe som igjen fører til at vi utvikler gruppebaserte stereotypier. Når mye av gruppens verdi og identitet er definert i forhold til en annen gruppe, vil det føre til at man overvurderer sine egne positive sider i betydelig grad, samtidig som man nedvurderer de utenfor gruppen i like stor grad. Man skaffer seg en positiv identitet gjennom å nedvurdere andre. Miranda Fricker (2007) kaller dette for «hermeneutical injustice». Fricker skiller på dette området mellom systematisk urettferdighet og tilfeldig urettferdighet. Denne typen urettferdighet er bygd på såkalte implisitte fordommer, det vil si fordommer som vi ikke selv er klar over at vi har. Disse fordommene, som fører til at minoriteter blir behandlet dårlig, er en form for strukturert diskriminering (Fricker, 2007).

Implisitte fordommer er altså mekanismen bak mye diskriminering. Situasjonene som oppstår når noen blir utsatt for diskriminering eller rasisme kan være så subtile at det nærmest er umulig for dem som bli utsatt for disse mikroaggresjonene å sette ord på dette på en slik måte at det blir forståelig for oss andre. Dette skyldes gjerne også at disse små hendelsene hver for seg ikke er så veldig ille, men at de i sum kan oppleves svært belastende for dem som blir utsatt for dette.

Selv om de merkelappene som vi setter på andre ikke stemmer med virkeligheten, så er disse kollektive forståelsesrammene så sterke at vi ikke har noen mulighet til å sette oss inn i den eller de som blir diskriminert sin situasjon. De som blir utsatt for diskriminering kan oppleve både avmakt og skam (se Fricker, 2007).

Det å se på seg selv overlegen andre kan være både berusende og stimulerende, men det kan også utløse destruktive handlinger som vi under andre omstendigheter ville tatt fullstendig avstand fra. En gruppe som er utsatt for gruppetenkning vil avvise kritikk av dens funksjonsmåte. De vil være helt overbevist om at de fungerer på et svært høyt nivå både moralsk, faglig og kunnskapsmessig. Gruppetenkning utgjør derfor et av de mest ekstreme utslagene av sviktende dømmekraft og feilvurderinger, og hverdagsondskap i forskjellige former vil være et svært sannsynlig resultat.

Forskning viser at jo mer lik andre mennesker er oss selv, desto mer positiv vil vår grunnholdning være til disse menneskene, mens mennesker som ikke ligner på oss vil vi vurdere tilsvarende negativt, unyansert og stereotypt. Stereotypier får oss til å tillegge andre mennesker egenskaper som vi assosierer med den gruppen vedkommende tilhører, uten at vi i det hele tatt har erfaringsgrunnlag om den andre som en individuell person.

Stereotypier kan være bygd på faktiske opplysninger, men ofte så har de skjevheter, enten i positiv retning eller i negativ retning (se Fricker, 2007). Noen grupper vurderer vi langt mer positivt enn de fortjener, andre ganger så kan stereotypiene som vi danner oss stemme med virkeligheten, mens atter andre ganger så kan vi vurdere grupper langt mer negativt enn de fortjener.

Mest problematisk vil stereotypier kunne være når de inneholder negative eller nedvurderende karakteristikker, og vi snakker i den sammenheng om fordommer. Ofte blir mennesker fra andre kulturer utsatt for slike stereotypier, men også i kortvarige møter, for eksempel i møtet med foreldre til barn med nevrologiske lidelser, øker sjansene for at hjelpeapparatet tyr til slike snarveier. Et av de mest effektive botemidlene mot fordommer er kunnskap.

Å stigmatisere betyr å merke noen som mindreverdige. Når noen blir stigmatisert gjennom bruken av stereotypier, så legitimerer det i neste omgang diskriminering av ulik art. Stigmatiseringen fører i tillegg til en større sosial avstand, og det kan også føre til isolasjon. Når man blir utsatt for negative holdninger og fordommer så oppleves det som en mangel på bekreftelse av at man er bra nok som menneske. Man opplever usynliggjøring og stempling.

Når det gjelder gruppemakt, så kan grupper oppnå makt på en slik måte at mennesker, dette gjelder også mennesker som ikke er en del av gruppen, lar seg påvirke av informasjon fordi det kommer fra en stor og betydningsfull gruppe. Dette kalles for informativ påvirkning, og er en form for informasjonsmakt. Men en gruppe har også normativ makt – mennesker lar seg påvirke gjennom gruppepress i seg selv.

Sunstein og Hastie (2015) har funnet at det er fire konsekvenser av fenomenene informasjonssignaler og gruppepress (Kjærstad, 2018):


1.Grupper korrigerer ikke feil, men forsterker dem.
Utgangspunktet er hva hvert gruppemedlem har med seg inn i gruppen. På grunn av informasjonssignaler og gruppepress vil motforestillinger mot kjappe åpningsforslag ikke komme på bordet.

2.Grupper følger de som snakker tidlig, selv om dette får uheldige konsekvenser.
Dette kalles kaskade-effekter. Mens det første punktet handler om manglende uttalte motforestillinger, tilsier kaskade-effekter at gruppemedlemmene faktisk endrer sine standpunkt i tråd med det som oppleves som gruppens standpunkt. Kaskader vil si at mellommenneskelig innflytelse fører til at enkeltindivider ser bort fra egen kunnskap og stoler på det som blir sagt av andre.

3.Grupper blir mer polariserte og ender opp med standpunkter som er mer ekstreme enn gjennomsnittet av enkeltmedlemmenes standpunkt.
Når det først er en tendens i en gruppe, enten den ene eller den andre veien, så vil man ta utgangspunkt i denne tendensen, og på denne måten vil standpunktene i den gitte retningen få større plass en standpunktene i en annen retning. Det vil føles som om usikkerheten blir borte, og med usikkerhet forsvinner dessverre også moderasjon. Slik dras gruppen i retning av mer ekstreme standpunkter.

4.Grupper fokuserer på det alle vet, fremfor det få vet, og går dermed glipp av viktig informasjon.
Å si noe som alle andre vet, gir økt kompetanse både i egne og andres øyne, pussig nok. Å dele unik informasjon i en gruppe derimot, innebærer en stor personlig risiko.



Gruppemakt trenger ikke alltid å ta en uheldig form. I noen tilfeller kan mennesker som i utgangspunktet har lite makt gå sammen for å presse frem endringer hos mindretallet som har makt. Forbrukermakt er en slik type makt. Når forbrukere går sammen og gjør krav om at myndighetene skal tilby mer økologisk og sunn mat, så vil de sakte men sikkert kunne vinne frem.

